Villy Søvndal (SF), 2011-11-09:
Igen tak for spørgsmålet, også tak for den korrektion.
Jeg tror, at det er svært at forestille sig andet, end at befolkningen i lande, der har en islamisk baggrund, også knytter en sådan baggrund – og det var min sammenligning med Europa – til de politikere, de vælger.
Det, der er helt afgørende, er så at se på den praktiske udvikling og ikke så meget på den teologiske.
Jeg er meget mere optaget af verden her end den hinsidige, og det, jeg synes er helt afgørende, er at se på, hvad der sker i forskellige lande.
Tunesien er et eksempel, som er nået langt med hensyn til kvinders ligestilling.
Nogle steder, f.eks. i Marokko, har man direkte anvendt referencer til sharia til at få gennemført modernisering af familienloven og sikre bl.a. kvinders rettigheder.
Derfor tror jeg bare, at hr. Søren Espersen også er nødt til at indstille sig på, at virkeligheden er meget mere mangfoldig.
Og når hr. Søren Espersen spurgte, om jeg er tilhænger af piskning og slag, og hvad det ellers var, så tror jeg også, at hr. Søren Espersen kender svaret, og det anser jeg også for at være en del af den polemiske måde.
Min holdning er, at der med den skriftlige amerikanske forsikring, som spørgeren sikkert også husker blev afgivet i 2008, og som i øvrigt blev indhentet efter et meget stærkt pres fra den daværende opposition, den nuværende regering, er opnået en afklaring, for så vidt angår det fremadrettede, nemlig en sikkerhed for, at hvis sådan noget gentager sig, vil en dansk regering blive underrettet, og hvis en dansk regering bliver underrettet om, at man flyver rundt med fanger over dansk, færøsk eller grønlandsk territorium, vil en dansk regering i sagens natur sige, at det vil den ikke have.
Med hensyn til det bagudrettede fremgår det af redegørelsen af 2008, at det desværre ikke var muligt at få svar på alle spørgsmål.
Det skyldtes jo, at USA som led i sin generelle politik på det her område hverken ønsker at be- eller afkræfte konkrete flyvninger.
Det nye er så, at i januar 2011 offentliggjorde WikiLeaks en række fortrolige indberetninger om sagen fra den amerikanske ambassade i København.
De dokumenter førte i pressen til beskyldninger om aftalt spil mellem Danmark og USA.
Det er for regeringen helt afgørende, at der er et godt og tillidsfuldt forhold mellem Danmark og Grønland.
Det betyder, at vi i den her sag har lyttet meget nøje til Grønlands bekymringer og gør, hvad vi kan for at hjælpe Grønland med at få svar på de spørgsmål, som Grønland finder fortsat udestår, herunder enhver mistanke om aftalt spil.
Det var også det, jeg videregav her i Folketinget for knap en måned siden.
Her understregede jeg netop det særlige hensyn til Grønland i den her forbindelse og behovet for en grundig dialog.
Siden har jeg haft en række møder med Kuupik Kleist, og vi er nået frem til, at mange i Grønland ønsker den her uvildige undersøgelse af påstanden om aftalt spil mellem USA og Danmark, som opstod efter WikiLeaks' offentliggørelse i starten af dette år.
Vi er i øjeblikket inde i en periode, hvor der er en kamp for frihed i de nordafrikanske lande.
Jeg tror, det er rigtigt, at hr. Søren Espersen og jeg igennem tiden har haft forskellige syn på det.
Jeg synes, det er et afgørende fremskridt, at man kommer af med de diktatorer, der har siddet i årtier, og som har betydet tilfældige fængslinger af folk, som har betydet forsvindinger uden nogen form for rettergang.
Så har vi nu været igennem en periode, hvor landene er i færd med at omdanne sig til lande, der vil en demokratisk udvikling, der vil en større frihed.
Jeg forestiller mig, at det er rigtig vigtigt, at vi også er til stede i den her proces for at holde øje med det og for at insistere på, at udviklingen skal gå i den rigtige retning.
Men alt andet lige er det i min opfattelse et fremskridt i forhold til kampen for frihed, at mennesker nu selv får lov til at forme deres liv, selv får lov til at vælge dem, de gerne vil have.
Det kan så godt være, at de ikke fuldt ud vælger dem, hr. Søren Espersen og jeg helst havde set.